ጃይካ በኢትዮጵያ የካይዘን ማሰልጠኛ ተቋም ለማቋቋም 27 ሚሊየን ዶላር ለመስጠት ተስማማ
የጃፓን ዓለም አቀፍ ተራድኦ ድርጅት ጃይካ ኢትዮጵያ ውስጥ የካይዘን ማሰልጠኛ ተቋም ለማቋቋም የሚያችል 27 ሚሊየን አሜሪካን ዶላር ለመስጠት ከኢትዮጵያ መንግስት ጋር መስማማቱን አስታውቀ፡፡ተቋሙ በንግድ እና ኢንደስትሪ ዘርፍ የሚሰማሩ ባለሞያዎችን እንደሚያሰለጥን ከጃይካ ድህረ ገጽ የተገኘው መረጃ ያመለክታል፡፡በኢትዮጵያ ካዘን ኢንስቲትዩት ስር እንደሚተዳደር የተጠቆመው ተቋሙ ኢትዮጵያ ከግብርና መር ኢኮኖሚ ወደ ኢንዱስትሪ ለመሸጋገር የምታደርገውን ጥረት ያግዛል ተብሎ ተስፋ ተጥሎበታል፡፡የተቋሙ መቋቋም የኢትዮጵያ ካዘን ኢንስቲትዩት ያለበትን የመስሪያ ቦታ እጥረት ከመቅረፍ በተጨማሪ ለሚሰጣቸው ስልጠናዎች ምቹ የስራ አከባቢ እንደሚፈጥር ተገልጿል፡፡ድጋፉ ለማሰልጠኛ ህንጻ ግንባታ፣ ለሰራተኞች ቢሮ፣ ለሰልጣኞች ቢሮ እና አስፈላጊ ቀሳቁሶችን ለማሟላት እንደሚውል ተገልጿል፡፡ተቋሙ ተገንብቶ አገልግሎት መስጠት ሲጀምር በአመት 50 ሺህ ሰልጣኞችን ማሰልጠን እንደሚያስችል ተጠቁሟል፡፡ ይህም አሁን ያለውን የኢትዮጵያ ካይዘን ኢንስቲትዩት የማሰልጠን አቅም በእጥፍ ያህል እደሚያሳድገው ተገምቷል፡፡የጃፓን መንግስት ድጋፉን ለኢትዮጵያ ለማድረግ እንደ አውሮፓውያን ዘመን አቆጣጠር በ2013 በተካሄደ አምስተኛው የጃፓን አፍሪካ ዓለም አቀፍ ስብሰባ ላይ እንደወሰነ ይታወሳል፡፡ 